Predkladacia správa

 

	Predkladaný materiál je spracovaný na základe uznesenia vlády Slovenskej republiky č. 963/2004 k návrhu rozpočtu verejnej správy na roky 2005 až 2007 bod C.16 (Príloha č. 7, bod 2), v ktorom sa ukladá ministrom:
 
	„nezačínať bez predchádzajúceho súhlasu vlády z kapitálových výdavkov štátneho rozpočtu obstarávanie stavieb a zmien dokončených stavieb, ktorých obstarávacia cena je   100 mil. Sk a viac“.
 	
Nové požiadavky na profesionalizáciu vojsk,  členstvo v NATO a nové nároky na vzdelávanie a výchovu vojenských kádrov kladú vysoké nároky aj na zabezpečenie ubytovacích priestorov vyššieho štandardu pre ubytovanie profesionálnych vojakov, ktorí budú frekventantmi Poddôstojníckej akadémie. Túto úlohu je možné realizovať len za podmienky rekonštrukcie jestvujúcej budovy č. 35, ktorá sa nachádza v areáli dislokovanej Poddôstojníckej akadémie v Martine. Ide o časovo neobmedzené ubytovanie 144 profesionálnych vojakov a vytvorenie štandardných administratívnych priestorov s novým dispozičným riešením pre činnosť 67 pracovníkov. Budova v súčasnosti slúži na ubytovanie vojakov povinnej služby, je značne opotrebovaná a nespĺňa predpísané štandardy ubytovania profesionálnych vojakov.

   	Rekonštrukciou sa dosiahne odstránenie nevyhovujúceho stavebno–technického stavu ubytovacích a administratívnych priestorov budovy a zabezpečenie sociálneho a technického zázemia pre celoročné ubytovanie profesionálnych vojakov tzv. bunkovým systémom v zmysle vyhlášky MZ SR č. 505/2002 Z. z., s prispôsobením podľa potrieb Poddôstojníckej akadémie v Martine.

Na základe schváleného stavebného zámeru vzišiel celkový náklad stavby vo výške  93 327 tis. Sk, ktorý vzhľadom na valorizačné vplyvy a nárasty cien niektorých stavebných a konštrukčných materiálov do konca realizácie stavby vzrastie na celkovú cenu verejnej práce v čiastke 118 432 tis. Sk s DPH.  

Materiál je predkladaný na rokovanie vlády SR bez rozporov, nie je potrebné ho prerokovať v žiadnych poradných orgánov a po schválení vládou SR nie je potrebné ho predložiť inému orgánu. Predmetná verejná práca nie je zaradená v súhrnnom programe verejných prác.

Schválením predkladaného materiálu budú vytvorené podmienky pre začatie procesu obstarávania predmetnej akcie v roku 2005. Ukončenie akcie je plánované v roku 2007. Predpokladané náklady vo výške 118 432 tis. Sk budú hradené v plnom rozsahu z bežných výdavkov rozpočtovej kapitoly Ministerstva obrany SR.